Na temelju članka 35. točka 1. Zakona o lokalnoj i područnoj (regionalnoj) samoupravi ( „ NN“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) Županijska skupština na 18. sjednici održanoj 10. ožujka 2021. godine, donosi

**IZMJENE I DOPUNE STATUTA
POŽEŠKO-SLAVONSKE ŽUPANIJE**

Članak 1.

Iza članka 16. dodaje se članak 16.a koji glasi :

Sjednice Županijske skupštine su javne. Nazočnost javnosti može se isključiti samo iznimno, u slučajevima predviđenim posebnim zakonom i općim aktom jedinice.

Sjednicama Županijske skupštine prisustvuje župan i zamjenik župana.

Sjednice Županijske skupštine mogu se sazvati i elektroničkim putem.

Poslovnikom o radu Županijske skupštine uredit će se osiguranje praćenja rasprave i sudjelovanja u radu i odlučivanju.

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Županijske skupštine, iznimno se mogu održavati elektroničkim putem.

Način održavanja sjednice Županijske skupštine u slučaju iz prethodnog stavka propisuje se Poslovnikom Županijske skupštine ili posebnom odlukom Županijske skupštine.

Članak 2.

U članku 17., stavak 1. mijenja se i glasi:

„Županijska skupština ima 31 člana“

U članku 17. stavak 5. se briše.

Članak 3.

Članak 30. mijenja se i glasi:

Predsjednik i potpredsjednici Županijske skupštine svoju dužnost obavljanju bez zasnivanja radnog odnosa ( volonterski).
 Predsjednik Županijske skupštine dužan je dostaviti statut, poslovnik, proračun ili drugi opći akt zajedno sa izvatkom iz zapisnika koji se odnosi na postupak donošenja općeg akta propisanog statutom i poslovnikom, nadležnom tijelu državne uprave u roku od 15 dana od dana donošenja općeg akta.
 Predsjednik Županijske skupštine dužan je akte iz stavka 2. ovog članka bez odgode dostaviti županu.

 Kad nadležno tijelo državne uprave ocijeni da su odredbe općeg akta Županije u suprotnosti s Ustavom i zakonom ili da su u postupku donošenja općeg akta počinjene nepravilnosti, bez odgode će dati uputu Županijskoj skupštini da u roku od 15 dana od primitka upute otkloni uočene nedostatke.

 Ako Županijska skupština ne postupi po uputi nadležnog tijela državne uprave i ne otkloni uočene nedostatke u roku iz stavka 1.ovog članka , nadležno tijelo državne uprave donosi odluku o obustavi od primjene općeg akta ili pojedinih odredbi općeg akta ( u daljnjem tekstu : odluka o obustavi) koja mora biti obrazložena.

 Odluku o obustavi nadležno tijelo državne uprave je dužno donijeti u roku od 60 dana od isteka roka iz stavka 1. ovog članka.

 Odluka o obustavi dostavlja se bez odgode predsjedniku Županijske skupštine koja je donijela opći akt, županu te tijelu državne uprave nadležnom za lokalnu i područnu ( regionalnu) samoupravu,

Odluka o obustavi obavezno se objavljuje u službenom glasilu Županije.

Članak 4.

Članak 35. mijenja se i glasi :

Zamjenik koji obnaša dužnost župana je zamjenik župana koji je izabran na neposrednim izborima zajedno s županom, a dužnost župana obnaša ako je mandat župana prestao nakon isteka dvije godine mandata u županiji.

Zamjenik koji obnaša dužnost župana je i zamjenik župana koji je izabran na neposrednim izborima zajedno s županom, a dužnost župana obnaša ako je župan za vrijeme trajanja mandata spriječen u obavljanju svoje dužnosti.

Zamjenik iz stavka 1.,2., ovog članka koji obnaša dužnost župana ima sva prava i dužnosti župana.

Članak 5.

U članak 36. stavak 1. i 5. riječi „ njihovi zamjenici“ mijenja se u riječ „ njegov zamjenik“.

Članak 6.

U članku 37. stavak 2. i stavak 7. riječ „ njihovi zamjenici“ mijenja se u riječ „ njegov zamjenik“.

Članak 7.

Članak 38. mijenja se i glasi :

Župan je odgovoran za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.

Župan obavlja poslove utvrđene statutom županije u skladu sa zakonom.

Župan,u obavljanju poslova iz samoupravnog djelokruga županije ima pravo obustaviti od primjene opći akt Županijske skupštine. Ako ocijeni da je tim aktom povrijeđen zakon ili drugi propis, župan će donijeti odluku o obustavi općeg akta u roku od 8 dana od dana donošenja akta. Župan ima pravo zatražiti od Županijske skupštine da u roku od 8 dana od dana donošenja odluke o obustavi ukloni uočene nedostatke u općem aktu.

Ako Županijska skupština ne ukloni uočene nedostatke Župan je dužan bez odgode obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.

Članak 8.

Članak 40. mijenja se i glasi :

Župan te zamjenik župana koji je izabran zajedno s njima mogu se opozvati putem referenduma.

Raspisivanje referenduma za opoziv može predložiti :

- 20% ukupnog broja birača u jedinici lokalne samouprave u kojoj se traži opoziv župana te zamjenika župana koji je izabran zajedno s njim

- 2/3 članova predstavničkog tijela.

Ako je raspisivanje referenduma za opoziv predložilo 20% ukupnog broja birača u jedinici u kojoj se traži opoziv, Županijska skupština tijelo raspisat će referendum za opoziv župana te zamjenika župana koji je izabran zajedno s njim u skladu s odredbama Zakona o lokalnoj i područnoj ( regionalnoj) samoupravi i zakona kojim se uređuje raspisivanje referenduma , u dijelu koji se odnosi na utvrđivanje je li prijedlog podnesen od strane potrebnog broja birača u jedinici.

Ako je raspisivanje referenduma za opoziv predložilo 2/3 članova Županijske skupštine, odluku o raspisivanju referenduma za opoziv župana te zamjenika župana koji je izabran zajedno s njima Županijska skupština donosi dvotrećinskom većinom glasova svim članova Skupštine.

Referendum za opoziv ne može se raspisati samo za zamjenika župana.

Referendum za opoziv župana te zamjenika župana ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni godini u kojoj se održavaju redovni izbori za župana.

Članak 9.

Članak 42 mijenja se i glasi :

Župana u slučaju duže odsutnosti ili drugih razloga spriječenosti u obavljanju njegove dužnosti, zamjenjuje zamjenik koji je izabran zajedno s njim, u skladu sa statutom.

 Župan, u skladu sa ovim statutom, može obavljanje određenih poslova iz svog djelokruga povjeriti zamjeniku koji je izabran zajedno s njim. Pri obavljanju povjerenih poslova zamjenik je dužan pridržavati se uputa župana. Povjeravanjem poslova iz svog djelokruga zamjeniku, ne prestaje odgovornost župana za njihovo obavljanje.

Članak 10.

Članak 53. mijenja se i glasi :

Nakon proteka pola godine Županijska skupština donosi polugodišnji izvještaj o izvršenju proračuna, a nakon proteka godine za koju je proračun donesen godišnji izvještaj o izvršenju proračuna.

 Upravno tijelo za financije dostavlja županu polugodišnji izvještaj o proračunu do 5.rujna tekuće proračunske godine , a župan podnosi Županijskoj skupštini na donošenje polugodišnji izvještaj o izvršenju proračuna za prvo polugodište tekuće proračunske godine do 15. rujna tekuće proračunske godine

.
 Upravno tijelo za financije izrađuje godišnji izvještaj o izvršenju proračuna i dostavlja ga županu do 1. svibnja tekuće godine za prethodnu godinu. Župan podnosi Županijskoj skupštini godišnji izvještaj o izvršenju proračuna do 1.lipnja tekuće godine za prethodnu godinu.

Članak 11.

Iza članka 53.dodaje se novi članak 53.a. koji glasi :

Ako župan ne predloži proračun županijskoj skupštini ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti župana i njihovog zamjenika koji je izabran zajedno s njim.

U slučaju iz stavka 1. ovoga članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti župana i raspisati prijevremene izbore za župana sukladno posebnom zakonu.

Novoizabrani župan dužan je predložiti predstavničkom tijelu proračun u roku od 45 dana od dana stupanja na dužnost.

Županijska skupština mora donijeti proračun iz stavka 3. ovog članka u roku od 45 dana od dana kada ga je župan predložio Županijskoj skupštini.

Rješenje Vlade Republike Hrvatske o razrješenju župana iz stavka 1. ovoga članka stupa na snagu danom objave u »Narodnim novinama«.

Protiv rješenja Vlade Republike Hrvatske iz stavka 5. ovoga članka razriješeni župan može podnijeti tužbu Visokom upravnom sudu Republike Hrvatske u roku od 8 dana od dana objave rješenja.

Postupak rješavanja o tužbi protiv rješenja Vlade Republike Hrvatske je hitan.

Visoki upravni sud Republike Hrvatske odlučit će o tužbi u roku od 30 dana od dana primitka tužbe te svoju odluku bez odgađanja dostaviti Vladi Republike Hrvatske i razriješenom županu.

Odluka Visokog upravnog suda Republike Hrvatske objavljuje se u »Narodnim novinama«.

Ako je tužba odbačena ili odbijena, Vlada Republike Hrvatske će raspisati prijevremene izbore za župana u roku od 90 dana od dana objave odluke Visokog upravnog suda Republike Hrvatske u »Narodnim novinama«.

Ako Županijska skupština ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela jedinica lokalne i područne (regionalne) samouprave i drugih proračunskih i izvanproračunskih korisnika u skladu s posebnim zakonom.

Odluku o privremenom financiranju donosi do 31. prosinca predstavničko tijelo u skladu s posebnim zakonom.

U slučaju kada je raspuštena samo Županijska skupština, a župan nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi župan.

Po imenovanju povjerenika Vlade Republike Hrvatske, župan predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Odluka o financiranju nužnih rashoda i izdataka iz stavaka 3., 4. i 5. ovoga članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.

Članak 12.

Iza članka 53.a dodaje se novi članak 53.b koji glasi :

 Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke župana o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi župan.

Ako Visoki upravni sud Republike Hrvatske u postupku ocjene zakonitosti općeg akta ukine proračun jedinice lokalne i područne (regionalne) samouprave, predstavničko tijelo dužno je donijeti proračun u roku od 45 dana od objave presude Visokog upravnog suda Republike Hrvatske u »Narodnim novinama«. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi župan.

Članak 13.

Iza članka 53.b dodaje se članak 53.c ,koji glasi :

Županija je dužna javno objavljivati informacije o trošenju proračunskih sredstava na svojim mrežnim stranicama na način da te informacije budu lako dostupne i pretražive. Objava informacija obavlja se u skladu s odredbama zakona kojim se određuje informiranje, izrada, donošenje i izvršavanje proračuna te uputa i drugih akata ministarstva nadležnog za financiranje.

Članak 14.

Iza članka 62. dodaje se članak 62.a, koji glasi :

Građani imaju pravo Županijskoj skupštini predlagati donošenje općeg akta ili rješavanje određenog pitanja iz njegovog djelokruga te podnositi peticiju o pitanjima iz samoupravnog djelokruga Županije od lokalnog značaja, u sladu sa zakonom i statutom jedinice.

O prijedlogu i peticiji iz stavka 1. ovog članka Županijska skupština mora raspravljati ako ga potpisom podrži najmanje deset posto birača upisanih u registar birača županije te dati odgovor podnositeljima najkasnije u roku od tri mjeseca od zaprimanja prijedloga.
Prijedlozi i peticije iz stavka 1. ovog članka mogu se podnijeti i elektroničkim putem u skladu s tehničkim mogućnostima općine, grada, odnosno županije. Način podnošenja prijedloga i peticija, odlučivanje o njima i drugim pitanjima uređuje se općim aktom županije u skladu sa zakonom i statutom.

Članak 15.

Iza članka 62.a dodaje se članak 62.b, koji glasi :

Županijska tijela dužna su omogućiti građanima i pravnim osobama podnošenje predstavki i pritužbi na svoj rad kao i na rad njihovih upravnih tijela te na nepravilan odnos zaposlenih u tim tijelima kad im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe čelnik tijela jedinice područne (regionalne) samouprave, odnosno upravnih tijela dužan je građanima i pravnim osobama dati odgovor u roku od 30 dana od dana podnošenja predstavke, odnosno pritužbe.

 Tijela iz stavka 1. ovoga članka dužna su u službenim prostorijama na vidnom mjestu osigurati potrebna tehnička i druga sredstva za podnošenje predstavki i pritužbi ( knjiga za pritužbe i sl.) i omogućiti usmeno izjavljivanje predstavke i pritužbe.

 Predstavke i pritužbe iz stavka 1. ovog članka mogu se podnijeti i elektroničkim putem u skladu s tehničkim mogućnostima Županije.

Članak 16.

Iza članka 84. dodaje se članak 84.a koji glasi :

 Svi članovi sadašnjeg saziva Županijske skupštine nastavljaju s obnašanjem dužnosti do isteka tekućeg mandata, sukladno zakonu.

Članak 17.

Izmjene i dopune Statua stupaju na snagu osmog dana od dana objave u “Požeško-slavonskom službenom glasniku”, osim odredbi članka2.,4., i 9., koje stupaju na snagu na dan stupanja na snagu odluke o raspisivanju prvih sljedećih redovitih izbora za članove predstavničkih tijela jedinica lokalne i područne (regionalne) samouprave, te općinskih načelnika, gradonačelnika i župana.

**ŽUPANIJSKA SKUPŠTINA POŽEŠKO-SLAVONSKE ŽUPANIJE**

KLASA: 021-02/21-03/1

URBROJ: 2177/1-06-01/7- 21-7

Požega, 10. ožujka 2021.g.

 **PREDSJEDNICA**

 **Josipa Miličević, v.r.**